ธนชาตตั้งRMFลุยหุ้นส่งท้ายปี
บลจ.ธนชาตส่ง TLowBeta เพื่อการเลี้ยงชีพ เน้นหุ้นพื้นฐานดี ผันผวนต่ำ ขายส่งท้ายปี
7 ธ.ค. 2555

บลจ.ธนชาตส่ง TLowBeta เพื่อการเลี้ยงชีพ เน้นหุ้นพื้นฐานดี ผันผวนต่ำ ขายส่งท้ายปี
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต เปิดเผยว่า บริษัทได้จัดตั้งกองทุนเปิดธนชาต Low Beta เพื่อการเลี้ยงชีพ (TLowBetaRMF) เสนอขายครั้งแรกในวันที่ 7-14 ธ.ค. 2555 ซึ่งเหมาะกับสภาวะการลงทุนที่ผันผวนจากความกังวลปัญหาหนี้ของกลุ่มประเทศยุโรปที่ยังยืดเยื้อ แม้ตัวเลขการผลิตของจีนจะปรับตัวดีขึ้น 
ทั้งนี้ การออกกองทุนยังเป็นผลสืบเนื่องมาจากบริษัทประสบผลสำเร็จจากกองทุนเปิดธนชาต TLowBeta ซึ่งเปิดขายช่วงเดือน มี.ค.ที่ผ่านมา ได้รับการตอบรับจากผู้ลงทุนอย่างดี โดยกองทุนเน้นลงทุนหุ้นพื้นฐานดี ผันผวนต่ำกว่าตลาด ปัจจุบันขนาดกองทุนเพิ่มขึ้นกว่า 70% ภายในเวลา 8 เดือน และได้คืนผลตอบแทนโดยรับซื้อคืนหน่วยลงทุนโดยอัตโนมัติเป็นครั้งแรกให้กับผู้ถือหน่วยลงทุนเป็นเงินหน่วยละ 0.50 บาท หลังตั้งกองทุนเพียง 5 เดือน 
สำหรับกองทุน TLowBetaRMF จะเน้นลงทุนหุ้นที่มีการเคลื่อนไหวของราคาเมื่อเทียบกับดัชนีตลาดหลักทรัพย์ต่ำกว่า 1 หรือเรียกว่าหุ้น Low Beta คือ หุ้นที่ผันผวนน้อยกว่าดัชนีของตลาดหลักทรัพย์ เป็นหุ้นที่ในช่วงตลาดขาลงก็จะปรับลงน้อยกว่าตลาด ในช่วงที่ตลาดขาขึ้นก็จะปรับตัวขึ้นไม่เท่าตลาด ซึ่งหุ้นกลุ่มที่เป็นเป้าหมายนอกจากจะผันผวนน้อยกว่าตลาดแล้ว บางกลุ่มยังมีกระแสเงินสดจากเงินปันผลเป็นตัวช่วยหากภาวะตลาดไม่เอื้ออำนวย 
นายบุญชัย กล่าวว่า สำหรับนักลงทุนที่จะลงทุนในกองทุนรวมหุ้นระยะยาว (LTF) และกองทุน RMF ในช่วงนี้ ควรศึกษาผลการดำเนินการของกองทุนนั้นๆ ในระยะยาวๆ อย่าคำนึงแต่โปรโมชัน เพราะจะทำให้การตัดสินใจเบี่ยงเบนไปจากที่ตั้งเป้าการลงทุนที่จะออมเงินไว้ใช้ในยามเกษียณได้